
Na temelju članka 8. stavka 3. Pravilnika o unutarnjem redu Ministarstva poljoprivrede, KLASA: 011-01/13-01/85; URBROJ: 525-05/0516-13-1 od 18. rujna 2013. godine, Povjerenstvo za izradu Pravilnika o provedbi Podmjere 19.1.“Pripreman pomoć“ u okviru LEADER pristupa unutar Programa ruralnog razvoja Republike Hrvatske za razdoblje 2014. - 2020. osnovano rješenjem ministra KLASA: 011-01/14-01/43, URBROJ: 525-08/0473-14-9, od 09. lipnja 2014. godine donosi
POSLOVNIK O RADU POVJERENSTVA 

za izradu Pravilnika o provedbi Podmjere 19.1.  »Pripremna pomoć« u okviru LEADER pristupa unutar  Programa ruralnog razvoja 2014-2020 za Republiku Hrvatsku. 
Članak 1.

1) Ovim se Poslovnikom uređuje način rada Povjerenstva za izradu Pravilnika o provedbi Podmjere 19.1. »Pripremna pomoć« u okviru LEADER pristupa unutar  Programa ruralnog razvoja 2014-2020 za Republiku Hrvatsku (u daljnjem tekstu: Povjerenstvo), sazivanja sjednica, rad na sjednicama te postupak donošenja odluka. 
2) Odredbe ovog Poslovnika obvezuju članove Povjerenstva kao i druge osobe koje na bilo koji način sudjeluju u radu Povjerenstva.   

3) Poslovnik o radu Povjerenstva usvaja se na prvoj sjednici Povjerenstva.

Članak 2.

1) Povjerenstvo se sastaje prema potrebi koju utvrđuje predsjednik Povjerenstva. 

2) Datum održavanja sjednice i vrijeme njezina početka određuje predsjednik Povjerenstva.

Članak 3.

1) Članove Povjerenstva na sjednicu poziva tajnica Povjerenstva, a sukladno prethodnom dogovoru sa predsjednikom ili ovlaštenim članom Povjerenstva pisanim pozivom, telefonski ili elektronskom poštom. 
2) Pisani poziv dostavlja se članovima najmanje tri dana prije održavanja sjednice.

3) U hitnim slučajevima sjednica Povjerenstva može se sazvati telefonom ili elektroničkom poštom.
Članak 4.

1) Sjednice Povjerenstva održavaju se u prostorijama Ministarstva poljoprivrede, Zagreb, Ulica grada Vukovara 78.

2) Sjednica se može iznimno održati i na drugom mjestu koje odredi predsjednik Povjerenstva.

3) U hitnim slučajevima predsjednik Povjerenstva može odrediti da se održi telefonska sjednica Povjerenstva.  

Članak 5.

1) Sjednice Povjerenstva zatvorene su za javnost. 

2) Predsjednik Povjerenstva može pozvati bilo koju stručnu osobu čiju prisutnost smatra potrebnom. 

3) Osobe koje nisu članovi Povjerenstva nemaju pravo glasa.

Članak 6.

1) Radne materijale za sjednice Povjerenstva priprema tajnica Povjerenstva u dogovoru sa predsjednikom Povjerenstva.

2) Radne materijale za sjednice dostavljaju se u pisanom obliku ili putem elektroničke pošte svim članovima Povjerenstva najmanje jedan dan prije sazivanja sjednice.

Članak 7.

Sjednicama predsjedava predsjednik Povjerenstva, a za vrijeme njezina odsustva član Povjerenstva kojeg odredi predsjednik.

Članak 8.

1) Sjednicu Povjerenstva otvara predsjednik Povjerenstva, nakon čega traži izjašnjavanje članova o dnevnom redu i sadržaju zapisnika sa prethodne sjednice, koji se na sjednici usvaja.

2) Pravo na izlaganje, oduzimanje toga prava, prekid sjednice, plan rada za slijedeću sjednicu i ostale pojedinosti vezane za rad na sjednicama određuje predsjednik Povjerenstva.

Članak 9.

Sjednici Povjerenstva mora prisustvovati više od polovice članova, da bi odluke na sjednici bile pravovaljane.

Članak 10.

1) Na svakoj sjednici vodi se zapisnik u kojem moraju biti jasno naznačeni zaključci doneseni na održanoj sjednici.

2) U zapisnik se unose izdvojena mišljenja članova Povjerenstva, ukoliko ih ima.

3) Na sjednici se vodi evidencija o nazočnosti na sjednici, koja je prilog zapisnika.

4) Zapisnik i evidenciju vodi tajnica Povjerenstva.

Članak 11.
Izjave za javnost o radu na sjednicama Povjerenstva može dati samo ovlaštena osoba Ministarstva poljoprivrede.

Članak 12.

Ovaj Poslovnik stupa na snagu danom njegova usvajanja na sjednici Povjerenstva.

 Predsjednik Povjerenstva

                                                                                                       
         Dragomir Đević
Ovaj Poslovnik odobrio je ministar poljoprivrede

